《送铁佛寺盟长老还襄阳》
元代·丁鹤年

襄汉扬波日，江湖避地时。行行随老母，处处礼名师。

云水元无住，风尘信所之。睦州勤奉养，江革备艰危。

掌钥钟山下，传灯鄂渚湄。剩翻龙藏典，几咏《鹤楼》诗。

深慨丛林废，真成一木支。铜仙频阅世，铁佛重开基。

法几雕文具，灵幡刺綵丝。云钟晨缥缈，月殿夜参差。

已悟无生法，还兴罔极悲。他乡流徙远，先垄奉迁迟。

澒洞今方息，旋归故可期。望云双泪泻，计日寸心驰。

官柳催飞锡，昙花侑奠仪。既明埋玉理，岂是系珠痴。

定应眠牛兆，毋生触鹿疑。春晖怜旧线，秋露荐新祠。

生死俱无憾，诸方起孝思。

作者简介：元末明初诗人、养生家，京城老字号“鹤年堂”创始人。 诗人，有《丁鹤年集》传世。 著名孝子，为明初十大孝子之一。以73岁高龄为母守灵达17载，直到90岁去世。《四库全书》中收录的《丁孝子传》和《丁孝子诗》即是他的事迹。诗开篇赞曰：“丁鹤年精诚之心上达九天，丁鹤年精诚之心下达九泉。”